KIRJALLINEN KYSYMYS P-1953/01 esittäjä(t): Bartho Pronk (PPE-DE) komissiolle. Palestiinalaisyhteiskunnan avustusohjelma.



Virallinen lehti nro 134 E , 06/06/2002 s. 0007 - 0008



KIRJALLINEN KYSYMYS P-1953/01 esittäjä(t): Bartho Pronk (PPE-DE) komissiolle (26. kesäkuuta 2001) Aihe: Palestiinalaisyhteiskunnan avustusohjelma Euroopan tilintarkastustuomioistuin julkaisi tammikuussa 2001 erityiskertomuksen komission hoitamasta palestiinalaisyhteiskunnan avustusohjelman hallinnosta (erityiskertomus nro 19/2000(1)). 1. Onko komissio tutustunut tähän kertomukseen? Euroopan tilintarkastustuomioistuin teki kyseisessä erityiskertomuksessa eräitä suosituksia. 2. Miten komissio on toteuttanut näitä suosituksia? 3. Voiko komissio antaa selvityksen siitä, miten avustusrahat käytettiin vuosina 19941995? (1) EYVL C 32, 31.1.2001. Christopher Pattenin komission puolesta antama vastaus (7. syyskuuta 2001) Komissio on selvillä kyseisestä kertomuksesta. Sen vastaukset kyseisen kertomuksen 91 kohdan suosituksiin ovat seuraavat: a) Keskeinen aihe komission 16. toukokuuta 2000 ilmoittamissa uudistussuunnitelmissa on niukkojen voimavarojen kohdentaminen keskeisiin toimintoihin. Ulkosuhteiden ja kehitysyhteistyön pääosastojen maantieteellisten osastojen tehtävänä on tulevaisuudessa ohjelmasuunnittelu eli strategiset päätökset alakohtaisesta rahoituksesta. Päätökset tehdään avunsaajamaiden kanssa käytävän läheisen vuoropuhelun perusteella. Jäsenvaltioiden keskeisenä tehtävänä ovat tulevaisuudessa toimintapolitiikat ja strategiat, ei niinkään hanketason hallinnointi. b) Yhteisön avun täytäntöönpanosta vastaavan uuden toimiston (katso d kohta) pitäisi myös lievittää erittäin vakavaa henkilöstöpulaa ja lopettaa nykyinen riippuvuus ulkopuolisista konsulteista komission tehtävien toteuttamisessa. Komission Jordanin länsirannan ja Gazan alueen toimistoa olisi vahvistettava huomattavasti. Israel on hiljattain hyväksynyt Jordanin länsirannan ja Gazan alueen toimiston henkilöstömäärän lisäämisen. Jatkokeskustelut Israelin kanssa tästä toimistosta ja erityisesti sen statuksesta ja sijainnista riippuvat Israelin ja palestiinalaisten välisestä lopullisesta poliittisesta ratkaisusta. c) Järjestelmiä ja menettelyjä pyritään järkiperäistämään edelleen. MEDA-asetuksia(1) on tarkistettu syyskuussa 2000. Jäsenvaltiot eivät ole vielä ottaneet MED-komiteassa myönteistä kantaa komission ehdotuksiin menetelmien yksinkertaistamiseksi. Sopimusmenettelyjä koskeva uusi ohjekirja on ollut käytössä vuoden 2000 alusta. Näitä menettelyjä ei voida liikaa yksinkertaistaa, jotta viivytyksiä aiheuttavat perusteettomat vaatimukset ja oikeudelliset kiistat voidaan välttää. Yksinkertaistamista harkitaan kuitenkin muissa menettelyissä kuten maakohtaisten strategioiden, maaohjelmien ja vuosittaisten työsuunnitelmien hyväksymisessä. Tämä yhdessä ulkosuhteista vastaavien yksiköiden uudistuksen kanssa parantanee tilannetta. d) Komissio päätti 16. toukokuuta 2000, että hankkeiden elinkaarta yhdenmukaistetaan. Valtaosaa yhteisön avustusohjelmista palestiinalaisille kohdistetut ohjelmat mukaan luettuina hallinnoi uusi elin, joka vastaa hankkeiden kaikista vaiheista hankkeiden määrittelystä niiden täytäntöönpanoon. Kyseinen toimisto raportoi lautakunnalle, joka muodostuu ulkosuhteista vastaavista komission jäsenistä. e) Maantieteellisillä osastoilla ja toimistossa on otettu käyttöön uusia työmenetelmiä, ja ohjelmasuunnittelun johdonmukaisuutta ja tasokkuutta valvotaan tarkasti. Arvioinnin merkitystä lujitetaan huomattavasti. f) Jokaiseen rahoitusehdotukseen tavallisesti liitettävä looginen viitekehys edellyttää objektiivisesti tarkistettavissa olevia mittareita (pääasiassa henkilöstön ja ajan tarve suhteessa riittävään yksityiskohtien huomioon ottamiseen hankkeiden valmistelussa ja suunnittelussa), mutta mittarit ovat toisinaan puutteellisia. Tämän epäkohdan korjaamiseksi yhteisön ulkoisen avun ohjelmien uudistamista koskevalla 16. toukokuuta 2000 tehdyllä komission päätöksellä(2) lujitetaan sen toimintatapoja ja koulutusta. Komissio on muutaman viime vuoden aikana lisännyt huomattavasti päätoimipaikan henkilöstölle ja kenttähenkilöstölle sekä kumppanimaiden viranomaisille annettavaa hankkeiden valmistelua koskevaa koulutusta. (1) MEDA = Taloudelliset ja tekniset toimenpiteet taloudellisen ja yhteiskunnallisen rakenneuudistuksen tukemiseksi EuroVälimeri-kumppanuuksissa. (2) SEC(2000) 814.